
I. ASPECTE GENERALE

Există câţiva parametri esenţiali pe care omul îi ia în considerare când trebuie să folosească un mijloc de transport: rapiditatea, costul şi confortul. În condiţiile actuale ale evoluţiei mondiale se manifestă din ce în ce mai puternic un alt parametru, cel ecologic.

A existat o perioadă în dezvoltarea societăţii, în care omul a încurajat creşterea consumului de carburant fosil (benzină, motorină) pentru obţinerea unor câştiguri financiare.


Deşi timid, în ultimul deceniu se tinde către o nouă perioadă în care se încurajează protejarea mediului în care trăim şi implicit a noastră prin promovarea altor tipuri de energie ca mod de propulsie al mijloacelor de transport.


Noţiunea de transport alternativ se referă atât la utilizarea mijloacelor de transport cu sisteme electrice de propulsie (tramvai, troleibuz, tren, metrou), mijloace de transport care folosesc energii regenerabile (energia solară, hidrogen, combustibili rezultaţi din procesul de fermentare a biomasei) cât şi la mijloace de transport ce folosesc energia umană (bicicletă, role, trotinetă, tricicletă etc).

Pentru a contracara problemele traficului urban, oraşele trebuie să susţină folosirea mijloacelor de transport nemotorizate cum ar fi bicicleta. Următoarele măsuri pot fi puse în aplicare pentru a promova şi creşte gradul de

folosire a bicicletelor:


1. Extinderea şi îmbunătăţirea reţelelor de ciclism şi a conectivităţii de tip reţea între diferitele secţiuni pentru a face toate zonele accesibile mijloacelor de transport nemotorizate.


2. Îmbunătăţirea confortului şi a siguranţei benzilor pentru biciclişti, precum şi adaptarea infrastructurii rutiere (de exemplu, intersecţii, traversări) şi a indicatoarelor de trafic pentru a acorda prioritate bicicliştilor şi a le garanta călătorii mai sigure.

3. Oferirea de servicii suplimentare pentru biciclete, cum ar fi facilităţi de parcare şi transfer sigure şi confortabile, ateliere de reparaţii, sisteme de închiriere sau adaptarea la vehiculele de transport în comun.

4. Stimularea folosirii bicicletelor electrice, de exemplu, prin oferirea de informaţii, puncte de alimentare sau stimulente speciale.


5. Campanii de informare şi marketing pentru influenţarea comportamentului de călătorie al cetăţenilor.


6. Oferirea de cursuri de instruire pentru o folosire mai sigură a bicicletelor (în special în ţările cu o creştere dinamică a motorizării individuale).


Principalele grupuri ţintă sunt locuitorii unui oraş, precum şi persoanele care vin ca turişti sau vizitatori. În special, sunt vizate persoanele care fac deplasări scurte şi regulate, cum ar fi către o instituţie (de exemplu, şcoală, universitate).


În funcţie de nivelul deja existent de utilizare, măsurile vizează în general deplasările de 2 până la 10 km. La promovarea mersului cu bicicleta, este esenţial să se ofere, de asemenea, cursuri de instruire adresate mai ales persoanelor vulnerabile, precum copiii şi vârstnicii. Mai mult, urbaniştii şi factorii decizionali din zonele urbane trebuie stimulaţi să pună în aplicare măsurile descrise, atrăgând atenţia că întregul oraş poate avea de câştigat de pe urma sprijinirii mijloacelor de transport nemotorizate. Unităţile administrative ale unui oraş responsabile pentru planificarea spaţială, construcţia şi întreţinerea drumurilor, precum şi pentru marketingul şi promovarea oraşului trebuie încurajate să trateze bicicleta drept un mijloc de transport egal cu automobilele şi transportul public.

Este, de asemenea, important să se obţină sprijinul companiilor care ar putea fi interesate de un acces îmbunătăţit cu bicicleta (centre comerciale, cinematografe, companii din sectorul feroviar). ONG-urile ecologiste reprezintă, de asemenea, un grup ţintă valoros (ar putea deveni şi o sursă de voluntariat necesară pentru diferite evenimente de marketing).

Prin favorizarea mersului cu bicicleta într-un oraş, utilizarea automobilelor particulare poate fi redusă, în consecinţă, poluarea aerului şi nevoia de spaţii de parcare scad, oferind posibilitatea reconstruirii şi reutilizării spaţiilor publice într-un mod mai prietenos pentru cetăţeni. Acest lucru poate duce la o mai mare atractivitate a cartierelor rezidenţiale. Calitatea vieţii în ceea ce priveşte starea de sănătate din aceste zone poate determina creşteri ale activităţilor sociale şi recreaţionale.


Prin extinderea amenajărilor pentru biciclete într-un oraş, recunoaşterea şi acceptarea de către alţi participanţi la trafic vor creşte. Acest lucru ar putea duce la folosirea bicicletei de către mai mulţi oameni chiar şi pentru deplasările zilnice la serviciu, la şcoală sau la cumpărături.


Acest transfer modal reduce congestionarea în timpul orelor de vârf (generând economii în materie de timp). De exemplu, dacă în Austria 50% din deplasările scurte (< 3,5 km) care se fac cu automobilul într-un an, s-ar efectua cu bicicleta, costurile anuale generate de congestionare ar putea fi reduse cu 300 milioane euro, iar costurile de mediu ar putea fi diminuate cu 160 milioane euro.

De asemenea, oraşele devin mai accesibile pentru copii şi vârstnici, care sunt adesea excluşi de la condusul automobilelor.

Cel mai recent raport al Departamentului pentru Transport al Statelor Unite, din martie 2016, menţionează o serie de beneficii ale ciclismului, printre care:

· Costurile anuale de infrastructură mai mici.

· Îmbunătățirile din domeniul public, inclusiv cele care se ocupă de ciclism, s-au dovedit a avea ca rezultat creșterea comerțului la nivelul întreprinderilor locale;

· Schemele de ciclism pot realiza mai mult pentru mai puțin, cu beneficii de cost de la 5:1 până la 19:1 - unele până la 35,5:1;

· Reducerea costurilor de asistență medicală.

II. DATE ŞI REGLEMENTĂRI PRIVIND TRANSPORTUL ALTERNATIV LA NIVEL DE STATE

CEHIA

Nu există nicio reglementare specifică privind transportul alternativ,  legislația pentru bicicliști fiind cuprinsă în Legea privind Traficul Rutier (361/2000), secțiunea 5, art. 57, 58.


Art. 57. Există reguli pentru bicicliști ca participanți la trafic și definirea circulaţiei acestora pe drumurile publice şi pistele de biciclete.
· Cicliștii vor circula pe partea dreaptă a drumului.
· Cicliștii vor circula numai unul după altul.


Art. 58. Cicliștii sub 18 ani sunt obligați să poarte căști.
· Copii mai tineri de 10 ani care circulă cu bicicleta trebuie să fie însoțiți de o persoană cu o vârstă mai mare de 15 ani (cu excepţia pistei pentru bicicletă, trotuar şi zona pietonală).
· Cicliștii sunt obligați să aibă elemente reflectorizante sau haine reflectorizante în caz de vizibilitate redusă.

· Bicicliștii nu trebuie să călătorească fără să țină ghidonul, să tracteze un alt vehicul sau să conducă animale.

În Republica Cehă, în domeniul transportului alternativ a fost adoptată Strategia națională de dezvoltare a transportului pe bicicletă 2013-2020.

Această strategie are 4 obiective principale:

1) Dezvoltarea ciclismului ca mijloc de transport alternativ.
2) Dezvoltarea ciclismului pentru stimularea turismului.
3) Dezvoltarea ciclismului pentru a spori protecția mediului și a sănătății.
4) Asigurarea coordonării cu alte ministere și entități.

CROAŢIA

În conformitate cu politicile, standardele și reglementările Uniunii Europene, promovarea mijloacelor ecologice și alternative (mersul pe jos și bicicleta) este unul dintre obiectivele Strategiei de dezvoltare a transportului din Republica Croația.


Transportul cu bicicleta în Republica Croația se află în competența Ministerului Mării, Transportului și Infrastructurii, Ministerului de Interne și Ministerului Construcțiilor și Planificării Teritoriale. Traficul de biciclete pe drumurile publice din Republica Croația este reglementat de legi și reglementări speciale (Legea rutieră, Ordonanța privind infrastructura pentru ciclism etc).

ESTONIA

Transportul alternativ este menţionat în Planul de Dezvoltare a Transportului 2014 - 2020, aprobat de Parlament, ca reprezentând o cale de protejare a mediului înconjurător şi de sănătate a populaţiei.

În secţiunea "Tendinţe în politica europeană comună de transport", se recomandă ca mersul pe jos şi ciclismul să reprezinte coordonate de care să se ţină cont atunci când se planifică infrastructura oraşelor.


În anul 2012, aproximativ 21% din angajaţi au mers la serviciu fie pe jos, fie cu bicicleta. Ţinta este să se ajungă la un procent de 25% până în anul 2020. 


Autorităţile publice îndrituite cu administrarea trasportului alternativ sunt Autoritatea de administrare şi monitorizare tehnică a drumurilor din cadrul Ministerului Afacerilor Economice şi Comunicaţiilor şi direcţiile de specialitate din cadrul autorităţilor locale.

FINLANDA

Dispozițiile legale privind bicicletele sunt incluse în Legea privind vehiculele și într-un decret al Ministerului Transporturilor și Comunicațiilor.

Secțiunea 19 din Legea privind vehiculele (1090/2002)
 conține dispozițiile privind vehiculele fără motorizare. Bicicletă înseamnă un vehicul nemotorizat construit pentru transportul uneia sau mai multor persoane sau mărfuri, dotat cu cel puțin două roți și pedale sau manivele. Un vehicul echipat cu un motor electric cu o putere ce nu depășește 250 W, care funcționează numai atunci când se pedalează și care este întreruptă cel mai târziu atunci când vehiculul atinge o viteză de 25 km/h, este, de asemenea, considerat o bicicletă.

Dispoziții suplimentare privind clasificarea altor vehicule nemotorizate se stabilesc prin decret al Ministerului Transporturilor și Comunicațiilor, după caz.

Vehiculele nemotorizate includ și cărucioare trase de animale și sănii proiectate și echipate pentru circulația rutieră, care datorită dimensiunii și scopului lor sunt obligate să îndeplinească cerințele esențiale de siguranță stabilite pentru vehicule, cum ar fi cele privind dispozitivele reflectorizante și sistemul de lumini.

Strategia Naţională privind mersul pe jos şi ciclismul
 conține politici naționale și un cadru strategic pentru promovarea mersului pe jos și a ciclismului. Strategia națională definește mersul pe jos și ciclismul ca viitoare forme de transport. 


Strategia națională urmărește o creștere cu 20% a transportului pe jos sau cu bicicleta, ceea ce reprezintă aproximativ 300 de milioane de călătorii suplimentare. O reducere echivalentă trebuie să se facă în cazul călătoriilor scurte făcute cu mașina personală. Plimbările pe jos și ciclismul au devenit mai populare în rândul tuturor grupurilor de călători în ambele medii urbane și rurale. Creșterea traficului de autoturisme a scăzut, iar obiectivele pentru promovarea mersului pe jos și ciclismului au fost atinse.

Strategia Națională pentru Mersul pe Jos și Ciclism, precum și Planul Național de Acțiune pentru Mersul pe Jos și Ciclism
 au acelaşi obiectiv. Planul național de acțiune conține măsurile-cheie pentru promovarea mersului pe jos și a ciclismului până în 2020.

Punerea în aplicare a acestor măsuri necesită angajarea și cooperarea în comun a diferitelor organizații și niveluri de administrație, finanțarea adecvată și o apreciere globală a beneficiilor mersului pe jos și a ciclismului către societate și indivizi.

Multe orașe au programe proprii pentru promovarea ciclismului. Helsinki a elaborat un program de promovare a ciclismului.


Orașul Helsinki are o viziune ambițioasă de a deveni o metropolă exemplu a transportului durabil. Un oraș durabil este plăcut, sigur, sănătos și viabil; scopul nu este de a promova bicicleta ca activitate, ci ca un mijloc eficace în direcția metropolei durabile. Prioritizând ciclismul, orașul își îmbunătățește viabilitatea și funcționalitatea sistemului de transport. Măsurile se axează pe dezvoltarea infrastructurii.

Programul de promovare se bazează pe un sondaj realizat cu privire la beneficiile și costurile ciclismului.
 Efectele financiare ale planului general arată că ciclismul are efecte pozitive asupra peisajului din Helsinki, nevoia de spațiu în trafic, calitatea aerului şi reducerea nivelului de zgomot. Activitatea fizică a oamenilor va crește, de asemenea, ceea ce ar putea duce la scăderea cheltuielilor pentru îngrijirea sănătății pe termen lung. Analiza a arătat că economiile în domeniul sănătății sunt remarcabile.


Conform analizei cost-beneficii, Helsinki poate atinge o creștere de 30% a numărului de kilometri de piste de ciclism până în anul 2025, când va înregistra investiţii de 20 de milioane de euro anual în infrastructura pentru ciclism.

Ponderea călătoriilor cu bicicleta, care se calculează din călătoriile anuale, va crește de la 6% la 11% până în anul 2025. Analiza nu include impactul serviciilor de ciclism și a altor metode alternative. 


FRANŢA

Dezvoltarea unor mijloace alternative de transport (cum ar fi ciclismul sau carpooling-ul), se bazează pe un „plan de mobilitate urbană“ (PDU). Acesta este un document de planificare definit în codul de transport, care determină, într-un perimetru de transport urban (PTU), organizarea transportului de persoane și bunuri, trafic și parcare.

Fiecare Plan de Mobilitate Urbană trebuie acum să includă, de asemenea, o componentă de evaluare a mediului. Este o pârghie pentru eforturile de economisire a energiei și de reducere a emisiilor de gaze cu efect de seră.

PDU a fost creat prin Legea privind organizarea transportului interior, din anul 1982. Legile subsecvente au întărit dimensiunea sa de mediu, cum ar fi Legea privind solidaritatea urbană și reînnoirea (2000), Legea privind angajamentul național pentru mediu (2010). Toate aceste prevederi legislative au fost codificate în codul transporturilor, după cum urmează:

Articolul L 1214-2


Planul de mobilitate urbană urmărește să asigure:


1. Echilibrul durabil între nevoile de mobilitate și facilitarea accesului pe de o parte, și protecţia mediului și a sănătății, pe de altă parte;


2. Întărirea coeziunii sociale și urbane, inclusiv îmbunătățirea accesului la rețelele publice de transport al persoanelor cu handicap sau a căror mobilitate este redusă precum şi a celor în vârstă;

3. Îmbunătățirea siguranței tuturor deplasărilor, prin operarea, pentru fiecare categorie de utilizatori, a unei împărţiri echilibrate a drumului între diferitele moduri de transport urmărind astfel diminuarea numărului de accidente în care sunt implicaţi cel puţin un pieton sau biciclist.


4. Reducerea traficului rutier;


5.Dezvoltarea transportului public și a mijloacelor de călătorie cu un consum mai mic de energie sau mai puțin poluantă, inclusiv utilizarea bicicletelor și mersul pe jos (...)

9. Îmbunătățirea transportului de persoane, al personalului societăţilor și colectivităţilor publice, prin încurajarea acestora din urmă să ofere un plan de mobilitate și să-şi încurajeze angajaţii să utilizeze transportul în comun şi cel în sistem ride-sharing.

Articolul L 1214-8-2


I. Planul de mobilitate prevăzut la alin 9 din articolul L. 1214-2 este proiectat pentru a optimiza și a crește eficiența de deplasare a transportului în comun în perspectiva reducerii emisiilor de gaze și decongestionarea traficului.

Planul de mobilitate evaluează oferta de transport existentă şi pe cea proiectată, analizează deplasările între domiciliu şi locul de muncă şi deplasările profesionale, cuprinde un program de acţiuni adaptat situaţiei instituţiei, un plan de finanţare şi un calendar de realizare a acţiunilor şi precizează modalităţile urmăririi şi actualizării acestuia.

În mod deosebit, programul de acţiuni poate conţine măsuri referitoare la promovarea mijloacelor de transport ca alternativă la maşina individuală, utilizarea transportului în comun, a ride-sharing-ului,  mersul cu bicicleta, organizarea muncii, la tele-muncă şi la flexibilitatea programului de muncă, la logistică şi la livrările de mărfuri.


Planul de mobilitate se transmite autorităţii organizatoare a mobilităţii teritorial competentă sau autorităţii teritorial competentă pentru elaborarea planului de mobilitate rurală.


În contextul unui plan de deplasări urbane, orice întreprindere care are cel puţin 100 de muncitori care-şi desfăşoară activitatea în acelaşi loc, elaborează un plan de mobilitate în scopul îmbunătăţirii personalului şi al încurajării utilizării transportului în comun şi al recursului la ride sharing.

Întreprinderea care nu îndeplineşte această obligaţie nu poate beneficia de sprijinul tehnic şi financiar al Agenţiei pentru Mediu şi Managementul Energiei.


Întreprinderile situate în aceaşi zonă pot stabili un plan de mobilitate inter întreprinderi care vizează aceleaşi obiective definite la punctul 1 de Planul de Mobilitate şi care este supus aceleeaşi obligaţii de a-l transmite autorităţii organizatoare a mobilităţii teritorial competentă sau autorităţii teritorial competentă cu elaborarea planului de mobilitate rurală.


În mod concret, dezvoltarea transportului alternativ se realizează pe două niveluri:

· Nivelul colectivităţilor locale care asigură planificarea - cele mai multe localităţi din Franţa au un Plan de Mobilitate Urbană.
· La nivelul întreprinderilor - este promovată utilizarea modalităţilor de transport alternativ (ciclism, ride-sharing) în detrimentul maşinii personale. Această planificare devine obligatorie în cazul în care societatea include un număr semnificativ de angajaţi. Planul este prezentat pe site-ul ADEME  - Agenţia pentru Mediu şi Managementul Energiei.


GERMANIA

În Republica Federală Germania, promovarea ciclismului este împărțită între Federație, landuri și autoritățile locale, în conformitate cu structura federală. Rolul Federației în calitate de legiuitor este crearea cadrului pentru acest mod de transport. În acest scop, a fost adoptat Planul Naţional de Ciclism 2020 (PCN). 


În plus, Federația este responsabilă pentru construirea de benzi de ciclism pe sectoarele federale de drum, îmbunătățirea căilor de traversare pentru biciclete de-a lungul căilor navigabile federale și coordonarea şi gestionarea unei politici durabile privind transportul și dezvoltarea urbană.


Ministerul Federal al Transporturilor și Infrastructurii Digitale (BMVI) a înfiinţat şi finanţat portalul "Ciclism", site destinat exclusiv acestui domeniu.

Planul Naţional de Ciclism a fost elaborat pe baza unui proces participativ amplu și transparent. De la început a existat un bazin considerabil de părți interesate din statele federale, autoritățile locale și asociații de profil precum și din mediul academic. Recomandările prezentate în septembrie 2011 de către organismul de experți înființat în acest scop au avut o influență crucială asupra evoluției PCN. În plus, sugestiile formulate la cel de-al doilea Congres Național de Ciclism (Nuremberg, mai 2011), opiniile exprimate pe cele două forumuri de profil pentru factorii de decizie și asociații (aprilie și septembrie 2011) dezbaterile din cadrul Conferinței de Ciclism (noiembrie 2011) au creionat conţinutul Planului Naţional de Ciclism. 

Acest proces de participare foarte larg și cuprinzător a creat o bază bună pentru o abordare eficientă şi o punere în aplicare a PCN de către toate părțile interesate, în mod colaborativ. 


Planul a intrat în vigoare la 1 ianuarie 2013 și îi urmează celui aferent perioadei 2002 - 2012.

Obiectivul declarat al PNC este de a face ca ciclismul să devină mai atrăgător în ansamblu și să poată fi conectat cu alte mijloace de transport.

Pentru a se asigura că acesta va fi atins, au fost stabilite următoarele priorități: 
· Ciclismul se află pe ordinea de zi a guvernului federal, instituţia acordând o mare importanță promovării ciclismului ca parte a unui sistem modern de transport în urban şi zonele rurale.
· Continuitatea promovării de către guvernul federal a ciclismului: Guvernul federal va continua să promoveze ciclismul în domeniile sale de responsabilitate. Aceasta include crearea de infrastructură (de exemplu, construirea de piste de biciclete de-a lungul autostrăzilor federale), evoluția cadrului de reglementare (de exemplu, regulamentele rutiere) și sprijinirea proiectele și măsurile pilot neinvestitive (stabilind un exemplu de bună practică).
· Ciclismul ca o componentă a unei politici integrate de transport și mobilitate: PNC va spori rolul jucat de ciclism, ca parte a unei politici integrate în domeniul transporturilor și al mobilității. Aceasta include, de asemenea, legătura cu obiective sociale importante, de exemplu în domeniul atenuării schimbărilor climatice, a protecției mediului, a dezvoltării urbane și a promovării unui stil sănătos de viaţă.
· Extinderea impactului promovării ciclismului: PCN promovează o adaptare nuanţată a ciclismului în funcţie de specificul comunităţilor.

· Concentrarea pe ciclism în zonele rurale: în marile orașe și în comunităţile urbane mai mici, ciclismul se dezvoltă în prezent într-un ritm foarte dinamic. PCN acordă o atenție deosebită pentru stimularea ciclismul și în zonele rurale.

· Subliniază importanţa aspectelor privind siguranța rutieră: Siguranța rutieră joacă un rol major în PCN - campania de încurajare a purtării căştilor, recomandări pentru statele federale şi autorităţile locale privind siguranţa rutieră.
· Promovarea mobilităţii electrice/pedelecs: Piața de biciclete electrice prezintă un ritm de dezvoltare foarte alert. PNC va continua să sprijine dezvoltarea acestui factor economic, ceea ce nu este în nici un caz nesemnificativ pentru IMM-urile germane. Popularitatea în creștere a bicicletelor electrice va avea, de asemenea, impact asupra infrastructurii și siguranței rutiere.

De asemenea, Federația contribuie cu fonduri din bugetul federal pentru finanțarea ciclismului.

În 2016, Ministerul Federal al Transporturilor și Infrastructurii Digitale a furnizat mai mult de 100 milioane de euro pentru promovarea ciclismului. Bugetul Ministerului Federal al Transporturilor și Infrastructurii Digitale prevede 98 de milioane de euro pentru construirea de piste de biciclete de-a lungul autostrăzilor federale şi 1,3 milioane de euro pentru modernizarea rutelor de ciclism aflate de-a lungul căilor navigabile federale. Există, de asemenea, un supliment de 3,2 milioane de euro pentru finanțarea proiectelor-pilot pentru implementarea PCN, precum și 2 milioane de euro pentru implementarea proiectului "German Unity Cycle Route".

Începând cu anul 2007, guvernul federal s-a conformat Legii privind separarea fondurilor, oferind statelor federale sumele anuale de la bugetul federal care sunt destinate, printre altele, îmbunătățirii transportului la nivelul autorităților locale. Aceste fonduri de compensare se ridică la aproximativ 1,336 miliarde de euro pe an. Ca parte a primei reforme a sistemului federal al Germaniei, acestea servesc la finanțarea investițiilor în transportul public local şi în construcţia de drumuri dar poate, de asemenea, în conformitate cu legea statului federal în cauză să fie utilizate şi pentru infrastructura de ciclism.

Dincolo de finanțarea infrastructurii de ciclism și acordarea de asistență financiară proiectelor-pilot, Ministerul Federal al Transporturilor și Infrastructurii Digitale îndeplinește o funcție importantă în evoluția cadrului de reglementare (de exemplu, regulamentele rutiere din Germania, Regulamentul de înregistrare al traficul rutier).

Potrivit secretarului de stat la BMVI, membru al Bundestagului, Norbert Barthle, vor fi furnizate încă 25 de milioane de euro în anul 2017 pentru superautostrăzile de biciclete.

LETONIA

Utilizarea bicicletei sau a altor mijloace de transport alternativ este reglementată prin Legea Traficului Rutier
, astfel:


Art.1, alin. 32 bicicletă - un vehicul destinat conducerii cu ajutorul forței musculare a unui om care stă pe el (cu excepția scaunelor cu rotile). O bicicletă poate fi echipată cu un motor electric, a cărui putere nu depășește 0,25 kW;

Art. 10 Înmatricularea bicicletelor  
(1) Înregistrarea bicicletelor este voluntară și este permisă participarea la traficul rutier și cu biciclete neînregistrate.

(2) Înregistrarea bicicletelor se efectuează de către Direcția pentru siguranța traficului rutier. 

Art. 24 Limite de vârstă pentru conducători şi participanţi la trafic 
(4) Este permisă circulația cu bicicleta fără a fi însoțit de un adult (...) de la vârsta de 12 ani.

LITUANIA

Utilizarea bicicletelor pe drumurile publice este reglementată de Regulamentul de Trafic Rutier, cap. VIII, atfel:

63. Numai persoanele cu vârsta de cel puțin 14 ani pot utiliza o bicicletă pe drumurile publice. Persoanele cu vârsta mai mare de 12 ani pot utiliza o bicicletă pe șosea numai după ce au luat un curs de formare în domeniu și dețin un certificat eliberat de o instituție de învățământ. Nu există limită de vârstă pentru ciclişti în zonele rezidenţiale.

64. Numai bicicletele cu frâne funcționale și un dispozitiv de semnalizare sonoră pot fi conduse pe șosea. O bicicletă trebuie să aibă un reflector roșu în spate și un reflector portocaliu sau alte elemente reflectorizante fixate pe spițele de pe ambele părți ale roților. În timpul nopţii sau atunci când vizibilitatea este slabă, o bicicletă condusă pe șosea trebuie să aibă lumini albe în partea din față și roșie în spate. Ciclistul trebuie să poarte o vestă reflectorizantă sau să aibă alte accesorii reflectorizante fixate pe haine în locurile vizibile în mod clar de ceilalți utilizatori ai drumului. Cicliștii (pasagerii) sub 18 ani trebuie să poarte o cască de ciclism în timp ce utilizează bicicleta pe un drum public. Cicliștilor de peste 18 ani care se deplasează de-a lungul drumului li se recomandă să poarte o cască de ciclism bine fixată.


65. Bicicletele pot fi conduse numai de-a lungul pistelor de ciclism dacă sunt disponibile, iar dacă nu sunt, de-a lungul trotuarului (cu asfalt sau pavaj de beton) în direcția vehiculelor în mişcare. Atunci când o pistă de biciclete nu este disponibilă și trotuarul nu este potrivit pentru ciclism, cicliștii pot călători într-un singur rând pe banda dreaptă a carosabilului, ținând cont de marginea din stânga a benzii, cu excepția cazurilor specificate la punctul 111. A Călătorul pe bicicletă aflat pe trotuar nu trebuie să provoace obstrucții sau pericole pentru pietoni.


66. Dacă un ciclist trebuie să schimbe direcţia spre stânga, să întoarcă sau să traverseze drumul în trafic intens, trebuie să coboare de pe bicicletă și să traverseze șoseaua ghidându-se de bicicletă, fără a cauza obstrucții altor vehicule.


67. În cazul în care un traseu de ciclism traversează un drum care nu se află într-o intersecție controlată, ciclistul trebuie să dea prioritate vehiculelor care călătoresc de-a lungul drumului și pietonilor.


68. În cazul în care banda de circulație este marcată de o linie de-a lungul marginii carosabilului și nu este separată de iarbă, bordură, bariere sau elemente similare, cicliștii trebuie să conducă în direcția vehiculelor care circulă de-a lungul benzii adiacente.


69. Cicliștii trebuie să se mențină la marginea dreaptă a benzii pentru bicicletă. În cazul în care bicicliștii și pietonii sunt separați pe o pistă sau pe un trotuar printr-o linie albă de marcaj (simbolul alb al bicicletei), bicicliștii trebuie să călătorească de-a lungul părții destinate bicicliștilor și să rămână la marginea dreaptă a traseului separat. Cicliștii nu trebuie să devină o piedică sau un pericol pentru pietoni.


70. În cazul în care traficul este controlat de semafoare, cicliștii trebuie să respecte luminile cu simbolul bicicletei; Dacă nu sunt disponibile lămpi speciale, aceştia trebuie să respecte semnalele de semafor.

71. Cicliştii nu trebuie:

71.1. Să circule de-a lungul carosabilului dacă sunt disponibile piste pentru biciclete;

71.2. Să circule pe drumuri și autostrăzi; 
71.3. Să circule fără a ţine mâinile pe ghidon;

71.4. Să transporte pasageri dacă bicicleta nu este echipată cu un scaun special;

71.5. Să transporte, tragă sau împingă încărcături care ar putea obstrucţiona conducerea vehiculelor sau ar cauza pericole pentru ceilalți utilizatori ai drumurilor;

71.6. Să fie remorcaţi de alte vehicule;

71.7. Să tracteze alte vehicule, cu excepția remorcilor speciale de biciclete;

În 2013, guvernul a aprobat Programul național de dezvoltare a transportului și comunicațiilor pentru perioada 2014-2022. Obiectivul strategic al programului este crearea unui sistem național de transport și comunicații durabil, ecologic și competitiv, cu un mare potențial de creare de valoare adăugată.

Unul dintre obiectivele programului este promovarea durabilității sistemului de transport local (urban și suburban). Pentru a realiza acest lucru se planifică, printre altele, promovarea infrastructurii de ciclism în orașe: construirea unei rețele solide de sisteme de biciclete, integrarea ciclismului în infrastructura sistemului global de transport, pentru a face ca rețeaua pietonală și bicicleta să fie atractive și sigure pentru utilizatori. Conform programului, este necesar să se dezvolte infrastructura de ciclism: căi de biciclete echipate, parcuri, locuri de depozitare a bicicletelor, căi de acces sigure, să se ia măsuri care să permită combinarea ciclismului cu alte moduri de transport, crearea condițiilor pentru transportul bicicletelor în transportul public, extinderea sistemelor publice de închiriere a bicicletelor și a altora similare.

Implementarea acestui program este gestionată de Ministerul Transporturilor și Comunicațiilor. Participanții la implementarea Programului includ instituții și întreprinderi din aria de reglementare a ministerului și municipalități.

În ultimii ani, Ministerul Transporturilor și Comunicațiilor a acordat o atenție deosebită dezvoltării infrastructurii de ciclism. Cu câțiva ani în urmă, a fost organizat concursul de trasee pentru bicicliști, care a contribuit la dezvoltarea unor căi model pentru biciclete. Administrația rutieră din cadrul Ministerului implementează în fiecare an proiecte legate de actualizarea infrastructurii de ciclism în municipalitățile lituaniene. Sunt organizate diverse evenimente și campanii de publicitate care încurajează oamenii să folosească biciclete. Pentru promovarea ciclismului, Ministerul a stabilit nominalizări anuale pentru "Bicycle City" și "Municipal Bicycle".


MAREA BRITANIE

Politica guvernului conservator în privinţa transportului alternativ este stabilită în cadrul unui program mai larg de descentralizare, oferind autorităților locale competențe de a face schimbări în rețeaua rutieră și pentru a construi o infrastructură de ciclism care să se potrivească cel mai bine circumstanțelor locale. Au fost puse la dispoziție fonduri pentru aceste tipuri de scheme, în urma reducerilor anterioare de cheltuieli generale ale autorităților locale, iar în aprilie 2017 guvernul a publicat raportul, denumit Strategia de investiții în ciclism și în mersul pe jos, care își propune realizarea obiectivelor în următorul deceniu.

Cicliștii și militanții pentru ciclism doresc să elimine ceea ce consideră a fi "mituri" despre ciclism, cum ar fi că ciclismul este în mod inerent periculos, că cicliștii nu se supun regulilor de circulaţie, că acest domeniu primește fonduri mult prea mari în raport cu beneficiile pe care le oferă. Într-adevăr, ei susțin că în ciuda promisiunile guvernelor succesive, ciclismul nu primeşte fonduri suficiente pentru beneficiile pe care le oferă, în special în ceea ce privește sănătatea publică.

Un raport din februarie 2014 al Universității Cambridge referitor la ciclism a estimat că Serviciul de Sănătate Publică (NHS) ar economisi 250 milioane de lire sterline pe an, daca oamenii ar înlocui cinci dintre cele 36 de minute pe care le petrec în fiecare zi într-o mașină cu mersul pe bicicleta.

Pe larg, principalele avantajele ale ciclismului ca mijloc de transport sunt următoarele:

· nu produce nici zgomot, nici emisii nocive; 
· consumă relativ puțin spațiu pe stradă; 
· este un consumator redus de materie primă și energie;

· este un mijloc de transport flexibil.

· este ideal ca alimentator pentru transportul public;

· poate avea efecte pozitive asupra calității mediului local;
· facilitarea decongestionării traficului;

· este un mijloc social de transport, costă relativ puțin și permite persoanelor care nu au acces la o mașină să fie mobile;

· poate contribui la eliminarea necesității unei infrastructuri rutiere costisitoare;

· are o influență pozitivă asupra sănătății.

În 2013, Philippe Crist de la Forumul Internațional de Transport a estimat că industria ciclismului a adus un beneficiu net în economia Marii Britanii de aproximativ 2,9 miliarde de lire sterline, majoritatea fondurilor provenind din vânzările de biciclete și accesorii.

Mersul pe jos și ciclismul au determinat în peste 20 de ani economisirea a aproximativ 7 miliarde de lire sterline, majoritatea economiilor rezultând din asigurările pentru sănătate. 


Potrivit Strategiei de Investiţii în Ciclism şi în Mersul pe Jos din aprilie 2017, cheltuielile pentru aceste domenii au fost mai mult decât dublate între 2010 și 2016/17, de la 2 lire sterline pe persoană până la 6 lire sterline pe persoană doar în Anglia.

Finanțarea planificată aferentă perioadei 2016/17 - 2020/ 21 pentru ciclism este de 316 milioane de lire sterline.

Între aprilie 2008 și martie 2011, Departamentul pentru Transporturi şi Departamentul de Sănătate și Ciclism din Anglia au cheltuit aproximativ 50 milioane de lire sterline pentru a crea o metropolă de ciclism și 11 oraşe de ciclism.

Guvernul vine în sprijinul trasportului alternativ prin impunerea unor scheme de reducere a taxelor pentru cei care utilizează acest mijloc de transport pentru a se deplasa la serviciu.

Secțiunile 28 și 29 din Legea privind traficul rutier din 1988, modificată, conțin dispoziții referitoare la încălcarea regulilor de circulaţie de către conducătorii de biciclete, triciclete și motocicluri cu patru sau mai multe roți. 

Articolul 30 alineatul (1) prevede că este o infracțiune ca o persoană să conducă bicicleta, triciclul sau motociclul în timp ce se află sub influența băuturii sau a unui medicament într-o asemenea măsură încât să fie incapabil să controleze adecvat mijlocul de transport ".

Conform articolului 31, este infracțiune dacă o persoană promovează sau participă la o cursă neautorizată sau testează viteza bicicletei pe autostrăzi. De asemenea, este infracţiune nerespectarea culorii roşii a semaforului (art. 36).

POLONIA


În Polonia nu există o strategie guvernamentală distinctă care să sprijine și să promoveze bicicletele. Aspectele juridice privind ciclismul, în mod similar cu alte țări, sunt reglementate de Legea traficului.


Promovarea ciclismului se află în competenţa autorităților locale, în special a orașelor și a municipalităților, care construiesc infrastructura și promovează utilizarea bicicletelor ca modalitate alternativă de transport. 

De exemplu, orașul Varșovia a adoptat câteva documente strategice, cum ar fi Bike Lanes Development Program până în 2020 și Veturilo City Bike Scheme, după 2016. Sistemul public de biciclete din Varșovia, Veturilo, este unul dintre cele mai mari din Europa (4660 biciclete și 316 biciclete, de la 1 martie 2017) și este foarte popular printre locuitori. În Varşovia, în prezent, lungimea totală a benzilor de biciclete este de 500 km, obiectivul fiind de 900 km.

PORTUGALIA

Odată cu intrarea în vigoare a noului Cod de circulație rutieră, în Portugalia, aprobat prin Legea nr. 72/2013 din 3 septembrie 2013, bicicletele au fost recunoscute în cele din urmă ca parte integrantă a societății cu aceleași drepturi ca și mașinile. Bicicliștii nu mai sunt obligați să călătorească pe marginea drumului.

Noul cod a adus schimbări majore armonizate cu legislația altor țări europene.


Noul Cod Rutier prevede:


• Pune capăt discriminării bicicletelor în regulile generale de cedare a trecerii: se acordă prioritate oricui vine din partea dreapta la o intersecție fără semne de circulație, fie că este vorba de un autovehicul sau de o bicicletă;


• Impune șoferilor să asigure o distanță laterală minimă de 1,5 m de bicicliști și să încetinească atunci când îi depășește;


• Subliniază obligația tuturor conducătorilor auto de a se asigura că nu pun în pericol siguranța pietonilor, bicicliștilor sau a altor utilizatori vulnerabili;


• Elimină obligația cicliștilor de a circula pe pistele de ciclism, permițându-le acestora să aleagă să circule pe carosabil atunci când nu consideră pista de ciclism ca fiind propice siguranței, confortului sau competitivităţii;


• Introduce permisiunea ca bicicliștii să circule câte doi în paralel;

• Permite bicicliștilor să utilizeze benzile de autobuz, acolo unde autoritățile municipale autorizează acest lucru;


• Consideră că trecerile de biciclete sunt aceleași ca trecerile destinate pietonilor. Conducătorii altor vehicule trebuie să cedeze trecerea bicicliștilor la trecerile pe trasee de ciclism;


• Permite bicicliştilor cu vârste sub 10 ani să circule pe trotuare.

SLOVACIA

Legea nr. 8/2009 privind circulația rutieră, secțiunea 55 - Dispoziții specifice privind cicliștii.

Cicliștii vor călători pe pistele de biciclete din partea dreaptă a drumului.


Dacă nu există pistă pentru bicicliști, bicicliștii merg pe partea dreaptă a drumului.


Cicliștii pot circula pe drumuri numai unul după altul, pot circula unul lângă celălalt numai în situaţia în care nu pun în pericol pe ceilalți cicliști.


Bicicleta pentru o singură persoană poate fi condusă numai de o singură persoană, persoana care are vârsta de peste 15 ani poate călători pe bicicletă cu un copil mai mic de 10 ani dacă utilizează echipamentul adecvat, de ex. scaun pentru copii.


În caz de vizibilitate redusă, cicliștii trebuie să aibă elemente reflectorizante sau să poarte îmbrăcăminte reflectorizantă.


Copiii mai mici de 10 ani pot merge pe bicicletă pe pista adecvată doar dacă sunt însoțiți de o persoana cu vârsta mai mare de 15 ani.


Cicliştii sunt obligați să poarte căști dacă se plimbă cu bicicleta în afara orașului/ localității. În oraș sau sat pot călători fără cască. Ciclistul mai mic de 15 ani trebuie să conducă întotdeauna cu cască.


Pentru cei care circulă cu bicicleta fiind în stare de ebrietate, amenda poate fi de la 50 - 650 EUR.

SUEDIA

Agenția Suedeză de Transport are responsabilitatea de a elabora reglementări pentru toate mijloacele de transport (inclusiv cele care utilizează energia umană) și pentru a se asigura că autoritățile, companiile, organizațiile și cetățenii le respectă.


Administrația Transporturilor din Suedia este responsabilă pentru planificarea pe termen lung a sistemului național de transport pentru toate tipurile de trafic, precum și pentru construcţia, operarea și întreținerea drumurilor publice. Aceasta include drumurile pentru biciclete și cele pietonale. Cu toate acestea, cele mai multe piste de ciclism și artere pietonale nu fac parte din sistemul național de drumuri și, prin urmare, sunt în responsabilitatea autorităţilor locale.

În anul 2016, guvernul a introdus o strategie națională pentru bicicletă, cu scopul de a spori utilizarea bicicletelor și de a îmbunătăți siguranța cicliștilor. Motivele care au stat la baza elaborării acestei strategii sunt protejarea mediului şi promovarea unui stil de viaţă sănătos.

Strategia include finanțarea pentru infrastructură și pentru organizațiile care informează și promovează ciclismul. Scopul este, de asemenea, îmbunătățirea și coordonarea statisticilor privind bicicliștii, pentru a spori cunoștințele despre efectele acestui mod de transport, precum și efectele diferitelor măsuri legate de ciclism.

Finanțarea este gestionată de Administrația Transporturilor din Suedia, care este, de asemenea, responsabilă pentru urmărirea rezultatelor.


UNGARIA

Regulile de circulație - inclusiv referitoare la ciclism - sunt reglementate în detaliu de Decretul comun 1/1975 al KPM-BM. (II.5) privind regulile traficului rutier (KRESZ).

Guvernul ungar a adoptat în anul 2014 o strategie națională pe termen lung privind transporturile, care se axează pe dezvoltarea viitoare a infrastructurii și pe durabilitatea economică și ecologică a acesteia. Ciclismul face parte integrantă din strategie.

Guvernul ungar a numit în 2016 un comisar guvernamental pentru ciclism și relaxare activă, iar în cadrul Ministerului Dezvoltării Naționale a fost înființat Departamentul Național de Coordonare a Ciclismului în același an.

Lungimea rețelei de piste pentru biciclete din Ungaria a atins 3 202 km în 2015, în creștere cu aproape 50%, de la 2 058 km în 2010.


De regulă, dezvoltarea ciclismului între sau în așezări reprezintă sarcina municipalității.

� http://civitas.eu/sites/default/files/civitas_ii_policy_advice_notes_03_cycling_walking_ro.pdf


� http://www.finlex.fi/fi/laki/kaannokset/2002/en20021090.pdf


� �HYPERLINK "http://julkaisut.valtioneuvosto.fi/bitstream/handle/10024/78114/Ohjelmia_ja_strategioita_4-2011_Kävelyn_ja_pyöräilyn_strategia_2020.pdf?sequence=1"��http://julkaisut.valtioneuvosto.fi/bitstream/handle/10024/78114/Ohjelmia_ja_strategioita_4-2011_Kävelyn_ja_pyöräilyn_strategia_2020.pdf?sequence=1�


� http://www2.liikennevirasto.fi/julkaisut/pdf3/ls_2012-02_summary_web.pdf


� �HYPERLINK "http://www.hel.fi/hel2/ksv/julkaisut/los_2014-4.pdf"��http://www.hel.fi/hel2/ksv/julkaisut/los_2014-4.pdf�.


� Http://www.hel.fi/hel2/ksv/julkaisut/los_2014-5.pdf


� www.vvc.gov.lv/export/sites/.../Road_Traffic_Law.doc

